paragraph_text: Dom sportova „Mate Parlov” je višenamjenska dvorana u Puli s pratećim sadržajima, predviđena za održavanje športskih, kulturnih, poslovnih i zabavnih manifestacija. Dom je izgrađen 1978. pod nazivom Dom mladosti „Savo Vukelić“, a obnovljen i dograđen 2003. godine. Nalazi se u vlasništvu Grada Pule, a njime upravlja Javna ustanova Pula Sport. Ime „Mate Parlov” nosi od kolovoza 2008., u spomen na slavnog hrvatskog boksača i osvajača zlatne medalje na Olimpijskim igrama 1972.